Både kunder og ansatte ble skremt og stormet ut av restauranten.

Klokken 20.41 søndag kveld ble politiet varslet om en maskert mann som hadde kommet inn på McDonald's på Alnabru i Oslo.

– Han bar på en bag og ropte at han skulle sprenge stedet i lufta. Han hadde også ropt «Allahu akbar», sier operasjonsleder Tor Jøkling i Oslo politidistrikt til TV 2.

Dette førte til at både kunder og ansatte, i alt rundt 30 personer, løp ut av hamburgerrestauranten.

– Vi ble nedringt på nødtelefonen, sier Jøkling.

Undersøkte bag

Oslo-politiet sendte et større antall bevæpnede politipatruljer til stedet. Da politiet kom frem, var personen ute av restauranten. Han ble pekt ut av noen vitner på stedet, og politiet fikk kontroll på han.

– Han hadde lagt igjen bagen inne på McDonald's. Den viste seg å inneholde klær, sier Jøkling.

Reagerer kraftig

Politiet har konkludert med at hele opptrinnet var ment som en spøk.

– Vi har konkludert med at det var ment som en spøk, men mannen er pågrepet, kjørt i arresten og anmeldt, sier operasjonslederen.

Han forteller at vedkommende kan vente seg en kraftig reaksjon fra politiet.

– Dette er en forferdelig dårlig vurdering. Det er ikke vanskelig å tenke seg hva publikum eller besøkende fryktet, fortsetter han.

HAMBURGERKJEDE: Kundene på denne McDonald's-restauranten ble livredde da en maskert mann kom inn søndag kveld. I 22-tiden var det igjen rolig på stedet. Foto: Per Haugen/TV 2

Ifølge politiet ble hendelsen filmet av to kamerater.

– Han hadde filmet hendelsen og planlagt å legge den ut på internett, muligens YouTube, i ettertid, sier Jøkling.

Han legger til at politiet arbeider med å sikre seg videoopptak av hendelsen og avhøre vitner på stedet.

Tre personer pågrepet

Klokken 21.38 skriver politiet på sin Twitter-konto at totalt tre personer er pågrepet og at disse blir anmeldt. I tillegg er en 15-åring kjørt hjem til foreldrene.

– Vi følger opp vitner, kunder og ansatte, skriver politiet.

Bistår ansatte og gjester

McDonald's opplyser at de vil følge opp ansatte og gjester.

– Det viktigste for oss er å bistå ansatte og gjester, og bistå politiet i etterforskningen, sier kommunikasjonssjef Erik Lødding til TV 2.

– Oslo kommune har sitt beredskapsteam koblet på, og vi vil også koble på vår bedrifthelsetjeneste for de som har behov for det, legger han til.

McDonald's-restauranten ble åpnet for drift igjen søndag kveld.

